recursal/SuperWikiNEXT-32B huggingface dataset:
**תמרה ברומברג (מקסימניוק)** (2 במאי 1924 – 16 במרץ 2014) הייתה נוצריה אוקראינית חסידת אומות העולם, שהצילה יהודים במהלך השואה ומלחמת העולם השנייה יחד עם אמה, אבנגלינה מקסימניוק.

פעילות בתקופת השואה להצלת יהודים
--------------------------------

משפחתה של תמרה ברומברג התגוררה באודסה שבאוקראינה, כאשר הגרמנים כבשו אותה ב-16 באוקטובר 1941. אביה של תמרה נרצח כבר ביום הראשון לכיבוש. בעיר פורסם צו כי על היהודים להירשם במשטרה, ובאותו צו, היה איסור להגיש סיוע ליהודים. מי שלא היה נשמע להוראות הצו- עונשו היה מוות. אמנם, שום דבר לא עצר את תמרה ואימה מלעזור לשכניה היהודים. ליד משפחת ברומברג, התגוררה משפחת קניבסקה. בת משפחת קניבסקה, יקטרינה (קטיה), ותמרה התיידדו. משפחת קניבסקה הועברה לגטו באודסה. תמרה ואמה היו מתגנבות לגטו ומביאות למשפחה היודית אוכל ובגדים. המשפחה היהודית הועברו לגטו אחר בדומנובקה (במחוז מיקולאייב, אוקראינה), לאחר חיסולו. למרות המרחק, תמרה ואמה המשיכו לסייע לאותה משפחה. הן נסעו והלכו קילומטרים רבים, ושיחדו את שומרי הגטו בכסף על מנת להיכנס ולהביא למשפחת קניבסקה אוכל ובגדים. קטיה, בת משפחת קניבסקה שרדה, והגיעה לביתה של תמרה, חולה מאוד. תמרה ואמה נתנו לקטיה להתגורר אצלן עד להבראתה. תמרה ביקרה גם את בני משפחת ירמולינסקי שנכלאו בבית סוהר באודסה. תמרה נכנסה לבית סוהר דרך שוחד בכסף שהציעה לשומרים, והביעה למשפחה אוכל ובגדים. תמרה ואמה גם עזרו לאנסטסיה רוזינה ואמה צילה אשכנזי, שהתחבאו באודסה הכבושה. תמרה מצאה אותן בדירה נטושה באחת הסמטאות באודסה, שבו הן התחבאו במשך כמה חודשים. תמרה נהגה להתגנב לדירה ולספק להן אוכל, בגדים וגם תרופות בשעות הצורך. תמרה ואימה פעלו מתוך מניעים מוסריים וערכיים להצלת היהודים למרות העוני שלהן, מתוך התנגדותן לחוקים הגזעניים של הנאצים.

לאחר המלחמה
-----------

תמרה נישאה ליהודי ושניהם עלו ארצה בשנות ה-90, והתגוררו בחיפה.

הכרה והנצחה
-----------

קברה של תמרה ברומברג
אבן ההנצחה של תמרה ברומברגב-31 בדצמבר 2000 תמרה ואמה הוכרו כחסידות אומות העולם על ידי יד ושם. בטקס, שהתקיים ב-18 בנובמבר 2001 ביד ושם תמרה קיבלה את התעודה ואת המדליה גם עבור אמה שנפטרה 20 שנה מוקדם יותר. במסגרת מיזם "חסד אחרון" (מיזם משותף ל"יד ושם" ושב"כ שנערך במהלך 2021, ובמסגרתו אותרו קבריהם של חסידי אומות העולם שגרו ונקברו בישראל ונאסף אודותם מידע רב), נחקר גם סיפורה של תמרה. קברה אותר בבית הקברות הלטיני בחיפה ונקבעה עליו הלוחית זיכרון. בגן חסידי אומות העולם בשכונת רמת אלון בחיפה שמה של תמרה נחקק באבן הנצחה.

לקריאה נוספת
------------

קישורים חיצוניים
----------------

* אתר עצו"מ
* מאגר המידע, באתר "יד ושם" (באנגלית)

הערות שוליים
------------

1. ↑  תמרה ברומברג (באנגלית אמריקאית)
2. ↑  Maximeniuk Evangelina (Kondogiorgi); Daughter: Bromberg Tamara (Maximeniuk), יד ושם
3. ↑  אור הלר, "חסד אחרון": המבצע של שב"כ ויד ושם להנצחת חסידי אומות העולם, באתר חדשות 13, 7 באפריל 2021
4. ↑  חגית הורנשטיין, הסודות של גן חסידי אומות העולם, באתר כלבו – חיפה והקריות, ‏2020-04-20
**שֶׁאֱרָה**, היא דמות מקראית, בתו של אפרים בנו של יוסף. שמה מופיע פעם אחת בתנ"ך, בספר דברי הימים. מסופר עליה כי בנתה שלוש ערים, בית חורון תחתון, בית חורון עליון ואת אוזן שארה.

בית סירא, המזוהה עם אזן שארה אשר בנייתה מיוחסת במקרא לשארה בתו של אפרים
המחבר המקראי מציין כי שארה היא צאצאית יחידה של אפרים, אשר ניצלה בעקבות כישלון שבט אפרים בניסיונם להיאחז באזור עמק איילון:

> 
> וַיִּתְאַבֵּל אֶפְרַיִם אֲבִיהֶם יָמִים רַבִּים וַיָּבֹאוּ אֶחָיו לְנַחֲמוֹ. וַיָּבֹא אֶל אִשְׁתּוֹ וַתַּהַר וַתֵּלֶד בֵּן וַיִּקְרָא אֶת שְׁמוֹ בְּרִיעָה כִּי בְרָעָה הָיְתָה בְּבֵיתוֹ. וּבִתּוֹ שֶׁאֱרָה וַתִּבֶן אֶת בֵּית חוֹרוֹן הַתַּחְתּוֹן וְאֶת הָעֶלְיוֹן וְאֵת אֻזֵּן שֶׁאֱרָה
> 
> 
> 
> — ספר דברי הימים א', פרק ז', פסוקים כ"ב–כ"ד
> 

בתנ"ך מופיעים סיפורים רבים המייחסים בניית ערים לדמויות מקראיות אך אלו ברובם גברים. אף ייסוד עיר אינו מיוחס במקרא לאף אישה זולת שארה. קין בנה את העיר הראשונה, יהושע בן נון בנה את תמנת סרח וחיאל בית האלי אשר בנה את יריחו ובעקבות קללת יהושע מתו בניו, הם חלק מבוני ערים המוזכרים המקרא.

יש הסוברים כי בסיפור זה, המופיע בספר דברי הימים, משובצת מסורת שנעלמה ביד עורך ובאה בסתירה לסיפור יציאת מצרים. הסיפור המופיע בדברי הימים מספר על רשימה גנאלוגית של אפרים וסותר אף את הסיפור בבראשית, על פיו נולד אפרים ליוסף במצרים, ולא התגורר בארץ כנען. ואילו על פי המסורת בדברי הימים, חי אפרים בארץ כנען, בניו נהרגים בהתקלות עם תושבי העיר גת ולאחר מותם בונה שארה שלוש ערים. ייתכן כי מגמתו של סיפור זה היא להבליט את הקשר של שבט אפרים לארץ ישראל. יש הסוברים כי שבט אפרים עלה לארץ טרם התנחלות השבטים בארץ, ואחרים טוענים כי הסיפור מיוחס לתקופה שלאחר כיבוש הארץ.

הערות שוליים
------------

1. ↑  ספר דברי הימים א', פרק ז', פסוק כ"ד.
2. ↑  ספר דברי הימים א', פרק ז', פסוק כ"ג
3. ↑  ספר בראשית, פרק ד', פסוק י"ז
4. ↑  ספר יהושע, פרק י"ט, פסוק נ'
5. ↑  ספר מלכים א', פרק ט"ז, פסוק ל"ד
6. ↑  יאיר זקוביץ, אביגדור שנאן, **לא כך כתוב בתנ"ך**, תל אביב, ידיעות אחרונות, 2004, עמ' 147.
7. ↑  ספר בראשית, פרק מ"א, פסוקים נ'–נ"ב.
8. ↑  שרה יפת, **אמונות ודעות בספר דברי הימים**, ירושלים, מוסד ביאליק, 1977, עמ' 320-319
**The Power of Five** (בעברית: הכוח של החמישה, בארצות הברית ידוע גם כ"שומרי הסף") היא סדרה של ספרי פנטזיה ומתח, שנכתבה על ידי הסופר הבריטי היהודי אנתוני הורוביץ. בשנת 2012, הושלמו כל הרומנים (למרות שהורוביץ ציין בטוויטר שהוא מתכנן לשכתב ולהוציא מחדש את הספר החמישי, Oblivion). הרומן החמישי, Oblivion, יצא ב-4 באוקטובר 2012. 

הסדרה מתפרסמת בבריטניה על ידי הוצאת "Walker books". הרומנים עוסקים במיוחד בתורת הנסתר ורעיונות פגניים מיסטיים כהקרבת קורבנות אדם וטקסי דם הם מרכיבי עלילה מרכזיים. לדוגמה: בספר הראשון הגיבור, מתיו פרימן, נרדף על ידי חברי כת שטנית שרוצים להשתמש בו בקורבן אדם ולהקריבו כדי לפתוח שער באמצעות שילוב של פיזיקה גרעינית ומאגיה שחורה, לממד נוסף אשר מחזיק קבוצה של שדים רעים עתיקים בשבי.

ספרי הסדרה טרם תורגמו לעברית.

הסדרה מספרת על חמישה ילדים אשר נקראים שומרי הסף (Gatekeepers), שלכל אחד מהם כוח על אחר והם אינם מכירים אחד את השני. הם צריכים להיפגש כדי לעצור קבוצה של שדים עתיקים, הנקראים "The Old Ones", אשר נכלאו כ-10,000 שנים לפני קו העלילה, מלהשתחרר ולהשתלט על העולם. בסדרת ספרים זו, כל ספר מספר על אחד משומרי הסף.

הספרים בסדרה
------------

### Raven's Gate

מספר את סיפורו של מאתיו פרימן בן ה-14 (המכונה מאת'), מנהיג החבורה וגם פושע צעיר. הספר מתמקד בבריחתו מכת שטנית שרוצה להקריב אותו כדי לפתוח שער לממד מקביל וגילוי כוח העל שלו. בסוף הספר מאת' מגלה כי יש עוד 4 כמוהו.

### Evil Star

מספר על שער נוסף הממוקם בפרו שעומד להיפתח, ומאת' נשלח כדי למנוע זאת. שם מאת' פוגש ילד שפעם שדד אותו, אותו ילד נקרא פדרו ויש לו את הכוח לרפא.

### Nightrise

מספר על התאומים ג'ימי וסקוט, שלהם היכולת לשלוט במחשבות.

### Necropolis

מספר על סקרלט המסוגלת לשלוט במזג האוויר.

### Oblivion

הספר, שיצא ב-2012, מסיים את הסדרה ומספר על כך שהכוח של החמישה (כך מכונים שומרי הסף) התאחד ונלחם בקבוצת השדים אשר יצאה מן השער האחרון. הורוביץ הצהיר שהוא ביצע מחקר בנושא ההתחממות הגלובלית לצורך כתיבת ספר זה.

קישורים חיצוניים
----------------

* 

* אתר האינטרנט הרשמי של The Power of Five
* האתר הרשמי של הסדרה
* אתר ויקי המוקדש לסדרה (אורכב 07.01.2020 בארכיון Wayback Machine)

הערות שוליים
------------

1. ↑  Anthony Horowitz, News Center/Blog (באנגלית)
**סיידה זהרה מוסטפאווי ח'ומייני** (פרסית: زهرا مصطفوی خمینی; נולדה ב-13 בנובמבר 1940) היא פוליטיקאית ואשת חינוך איראנית. בתו של רוחאללה ח'ומייני, מנהיג המהפכה האיראנית והמנהיג העליון של איראן לשעבר, מוסטפאווי קיבלה תואר דוקטור בפילוסופיה מאוניברסיטת טהרן ולאחר מכן לימדה שם. מוסטפאווי נחשבת לבת "הבולטת ביותר" מבין שלוש בנותיו של ח'ומייני, והיא עוסקת רבות בנושא זכויות נשים באיראן ובענייני פלסטינים.

תפקידים פוליטיים
----------------

### זכויות נשים

מוסטפאווי התבטאה בעד לבישת החג'אב, כשהיא אומרת שהוא "מחסן את הנשים מפני התעללות ושומר על המשפחות... אם גברים יידעו שאין שאלה של דבר מחוץ למשפחה, הם יהיו נאמנים יותר לנשותיהם". היא גם תומכת בזכות שווה לנשים להיכנס לתחומים של פוליטיקה, אקדמיה וחינוך. מוסטפאווי משמשת כמזכירה הכללית של אגודת נשות הרפובליקה האיסלאמית, ארגון המקדם את השתתפות הנשים בפוליטיקה האיראנית.

### האייתוללה ח'ומייני

מוסטפאווי שיבחה באופן פומבי את אביה ובמיוחד את עמדתו בנושא זכויות נשים, כשהיא אומרת שהוא רצה שנשים ישתתפו באופן מלא בחברה האיראנית ולעולם לא דרש שאמה תבצע עבורו עבודות בית.

### יחסי איראן-ארצות הברית

מוסטפאווי הציגה גישה קשיחה בנוגע ליחסים בין איראן לארצות הברית, ואמרה בשנת 2009 שהיא "לא מעוניינת במשא ומתן עם ארצות הברית".

### בחירות לנשיאות 2009

בבחירות הנשיאותיות השנויות במחלוקת באיראן בשנת 2009, דווח כי מוסטפאווי תמכה במיר-חוסיין מוסאווי. בסופו של דבר בבחירות ניצח מחמוד אחמדינז'אד.

### הסכסוך הישראלי-פלסטיני

מוסטפאווי התריעה נגד נרמול היחסים של איראן עם ישראל, ומתנגד להכרה בקיומה של מדינת ישראל, מנגד היא תומכת בהקמת מדינה פלסטינית. היא פעילה בענייני העם הפלסטיני, ומשמשת כמנהיגת ארגון באיראן העוסק בהגנה על "האומה הפלסטינית".

### בחירות לנשיאות 2013

לאחר שנמנע מהנשיא לשעבר אכבר האשמי רפסנג'אני להתמודד בבחירות לנשיאות איראן בשנת 2013 על ידי מועצת השורה, כתבה מוסטפאווי מכתב פומבי ליורש אביה כמנהיג העליון, עלי ח'אמנאי, בו היא קראה להחזיר את רפסנג'אני כמועמד כדי למנוע הקמת דיקטטורה. ההחלטה התקבלה, ובסופו של דבר בבחירות זכה חסן רוחאני.

קישורים חיצוניים
----------------

ויקישיתוף מדיה וקבצים בנושא **זהרא ח'ומייני** בוויקישיתוף

הערות שוליים
------------

1. ↑  Bezhan, Frud. "Khomeini's Daughter Calls On Supreme Leader To Reinstate Rafsanjani". *RadioFreeEurope/RadioLiberty* (באנגלית). נבדק ב-2024-01-23.
2. ↑  Holly Dagres, Three decades after Khomeini’s death, his clan rules from the sidelines, Atlantic Council, ‏2019-06-04 (באנגלית אמריקאית)
דוגמה להצבעה בשני סיבובים. בדוגמה זו, הצבעה בשני סיבובים כרוכה בשני סבבי הצבעה, ורק שני מועמדים יכולים להיות בסיבוב השני.
**הצבעה בשני סיבובים** היא שיטת בחירות לבחירת מועמד בודד מתוך רשימה של מועמדים. במספר מדינות יש סיבוב שני רק אם בסיבוב הראשון אף מועמד לא קיבל רוב רגיל (יותר מ-50%) מהקולות, או לפחות אחוז אחר שנקבע בחוקה. אם עוברים לסיבוב השני, המועמדים בסיבוב השני יהיו שני המועמדים שקיבלו את מירב הקולות בסיבוב הראשון, או כל המועמדים שעברו את אחוז החסימה. כל מועמד שעבר לסיבוב השני רשאי לפרוש מהסיבוב השני.

שיטת ההצבעה בשני הסיבובים נמצאת בשימוש נרחב במספר רב של בחירות לגופים מחוקקים ונישואותיים, וכן בהקשרים אחרים, כגון בבחירות לראש מפלגה פוליטית או ליושב ראש חברה.

הסיבוב השני מתקיים אך ורק לאחר אימות ספירת כל הקולות בסיבוב הראשון. סיבוביים שניים עשויים להתקיים באותו יום, או עד שלושה חודשים לאחר מכן.

בישראל, הצבעה בשני סיבובים מתקיימת בבחירות לנשיאות ישראל ובבחירות לרשויות המקומיות בישראל.

קישורים חיצוניים
----------------

* פרויקט ACE: מערכת הצבעה בשני סיבובים
* מדריך לעיצוב מערכת בחירות מבית IDEA הבינלאומי

הערות שוליים
------------

1. ↑  "Two-Round System". *Electoral Reform Society*. ארכיון מ-2021-12-12. נבדק ב-7 נוב' 2019. `{{cite web}}`:  (עזרה)

| בחירות |
| --- |
| שיטות בחירה | בחירות ישירות • בחירות יחסיות • טופס כללי • בחירות אזוריות • בחירות ארציות • בחירות רובניות • הצבעה בשני סיבובים • הצבעת אישור • שיטת בורדה • שיטת ג'פרסון • שיטת הבונוס להשגת רוב קואליציוני • שיטת שולצה • שיטת הקול הנייד • חבר האלקטורים |
| הצבעה | אחוז הצבעה • הצבעה בדואר • הצבעה במעטפות כפולות • הצבעה חשאית • הצבעה מוקדמת • הצבעה ממוחשבת • הצבעה מרחוק • הצבעה באינטרנט • זכות בחירה • חובת הצבעה |
| אמצעי הצבעה | קלפי • מכונת הצבעה • פתק הצבעה • קלרוטריון |
| מונחים | כלכלת בחירות • דממת בחירות • רשימה • שריון • הסכם עודפים • עימות בחירות • בחירות מקדימות • חוג בית • בחירות ביניים • בחירות בזק |
| נוספים | פיקוח על בחירות • אחוז החסימה |
אבן שמוט בתוך כבשן
**שָׁמוֹט** הוא סוג של אבן חימר חסינת אש המשמשת לייצור קרמיקה, ולבני אש. הסוכנות להגנת הסביבה של ארצות הברית מגדירה שמוט באופן כללי כ"מצבר מינרלי המורכב מסיליקטים מימיים של אלומיניום (Al2O3·2SiO2 ·2H2O) עם או בלי סיליקה חופשית".

מאפיינים
--------

כדי להיקרא "אבן שמוט" החומר חייב לעמוד בטמפרטורה מינימלית של 1,515°C. אבן שמוט באיכות טובה יכולה לעמוד בטמפרטורות של עד 1,775°C, ועשויה מחומרים טבעיים, בעיקר חומרי קבוצת קאוליניט, יחד עם נציץ וקוורץ, וכמו כן, עשויים להכיל גם חומרים אורגניים ותרכובות גופרית.

השמוט עמיד לטמפרטורות גבוהות, ולו נקודות היתוך גבוהות מ-1,600°C; לכן הוא מתאים לציפוי תנורים, לייצור של אבן שמוט לאפייה, ולייצור כלים המשמשים בתעשיות עיבוד המתכת. יציבותו בזמן השריפה בכבשן גורמת לכך שניתן לייצר ממנו פריטי חרס מורכבים כמו צינורות וכלים סניטריים.

שימוש באפייה
------------

אבן השמוט, היא כלי חשוב באפייה ביתית ומסחרית. האבן תורמת לתהליך האפיה ביכולתה לשמור על טמפרטורה גבוהה ואחידה לאורך זמן, גם כשדלת התנור נפתחת ונסגרת, ותומכת בתהליך התפיחה ויצירת הקרום. אבן השמוט נפוצה בטאבונים ותנורים, בעיקר עבור פיצות ולחמים. לאחרונה נפוץ השימוש בחומרים נוספים ליצירת אבני אפיה, כמו אבן, חומרים קרמיים ואף מלח.

אבן אפייה בתנור ביתי

הערות שוליים
------------

1. ↑  "Calciners and Dryers in Mineral Industries" (Background Information for Proposed Standards). U.S. Environmental Protection Agency. 1985: 3–48. EPA-450/3-85-025a. `{{cite journal}}`: Cite journal requires `|journal=` (עזרה)
2. ↑  Minerals Zone, World Mineral Exchange. (אורכב 14.07.2011 בארכיון Wayback Machine) Retrieved 2011-6-23.
3. ↑  האופה, המדריך המקיף לאבן שמוט - 2022, באתר האופה, ‏2018-05-30

  

אבן אפיה המשמשת להגשת פיצה

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph162647

 |
**צ'ארלס ק. בראון ג'וניור** (באנגלית: **.Charles Q. Brown Jr**; נולד ב-1962) הוא קצין בדרגת גנרל המכהן כיושב ראש המטות המשולבים החל מ-1 באוקטובר 2023. שימש לפני כן כראש מטה חיל האוויר של ארצות הברית.

ביוגרפיה
--------

בראון, בנו של קולונל בחיל האוויר האמריקאי, גדל בסן אנטוניו שבטקסס, ובוירג'יניה. ב-1984 הוא סיים תואר ראשון בהנדסה אזרחית מאוניברסיטת טקסס טק אותו עשה במסגרת תוכנית הכשרת קציני המילואים של חיל האוויר. 

במאי 1985 התגייס לשירות סדיר בחיל האוויר, עבר קורס טיס בבסיס ויליאמס באריזונה והכשרה לטייס קרב בבסיס הולומן בניו מקסיקו. שירת כטייס F-16 פייטינג פלקון בטייסת הקרב 35 בבסיס קונסאן שבקוריאה הדרומית ובטייסות הקרב 307 ו-308 בבסיס הומסטיד בפלורידה. הוא הדריך בבית הספר למערכות נשק של חיל האוויר בבסיס נליס.

בשנים 1994–1996 שימש עוזרו של יושב ראש המטות המשולבים. לאחר לימודים במכללה לפיקוד ומטה שימש קצין מבצעים אוויריים בפיקוד מרכז של ארצות הברית, בשנים 1999–2003 שירת בטייסת הקרב 79, בטייסת הקרב 55 ופיקד על טייסת הקרב 78 בבסיס חיל האוויר שו בקרוליינה הדרומית. לאחר תפקיד במטה חיל האוויר מונה ביולי 2005 למפקד בית הספר למערכות נשק של חיל האוויר בבסיס נליס. 

במאי 2007 מונה למפקד כנף הקרב 8 בבסיס קונסאן שבקוריאה הדרומית. ביוני 2008 מונה לראש ענף במחלקת חיל האוויר של ארצות הברית ובמטה החיל. ביוני 2009 מונה למפקד כנף הקרב 31 בבסיס אביאנו שבאיטליה. במאי 2011 מונה לסגן ראש אגף מבצעים בפיקוד מרכז ובאפריל 2013 מונה לסגן מפקד כוחות האוויר בפיקוד מרכז. במרץ 2014 מונה לראש ענף מבצעים, הרתעה אסטרטגית ונשק גרעיני במטה כוחות האוויר של ארצות הברית באירופה ובאפריקה. 

ביוני 2015 קודם לדרגת לוטננט גנרל ומונה למפקד פיקוד מרכז של חיל האוויר. ביולי 2016 מונה לסגן מפקד פיקוד מרכז של ארצות הברית. ביולי 2018 קודם לדרגת גנרל ומונה למפקד כוחות האוויר של ארצות הברית בגזרת האוקיינוס השקט. הוא שירת בתפקיד זה עד יולי 2020.

באוגוסט 2020 מונה לראש מטה חיל האוויר. בשנת 2020 הופיע ברשימה השנתית של מגזין טיים, טיים 100.

במהלך שירותו צבר מעל 2,900 שעות טיסה, מהן כ-130 שעות מבצעיות, על מטוסי T-38 טאלון, T-37 טוויט, B-52 סטרטופורטרס, B-1 לנסר, B-2 ספיריט, F-16 פייטינג פלקון, לוקהיד AC-130, לוקהיד מרטין C-130J סופר הרקולס, E-8, בואינג KC-135,‏ MV-22, מסוקי UH-60 בלק הוק ו-AH-64 אפאצ'י.

באוגוסט 2023, החליט הנשיא ג'ו ביידן למנות את בראון לתפקיד יושב ראש המטות המשולבים של ארצות הברית. מינויו אושר בסנאט בספטמבר אותה שנה והוא נכנס לתפקידו ב-1 באוקטובר. 

לבראון יש תואר שני באווירונאוטיקה מאוניברסיטת אמברי-רידל בפלורידה. כמו כן הוא בוגר המכללה לפיקוד ומטה של חיל האוויר, בוגר מכללת המלחמה של החיל ובוגר קורס הפסגה באוניברסיטה לביטחון לאומי.

* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **צ'ארלס בראון** בוויקישיתוף
* ביוגרפיה באתר חיל האוויר של ארצות הברית

הערות שוליים
------------

1. ↑  New commander takes reins at USAFCENT, אתר פיקוד הקרב של חיל האוויר, 2 ביולי 2015
2. ↑  General Charles Q. Brown Jr: The 100 Most Influential People of 2020, Time
3. ↑  Biden Nominates 'Top-Notch Strategist' as Next Joint Chiefs Chairman, U.S. Department of Defense (באנגלית אמריקאית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1304517462
* VIAF: 3548169757873108010000
* WorldCat (עם VIAF): 3548169757873108010000

 |
**פיקוד כוחות ארצות הברית ביפן** (באנגלית: **United States Forces Japan** ובקיצור **USFJ**) הוא פיקוד משולב של הזרועות השונות בכוחות המזוינים של ארצות הברית המשתייך לפיקוד האוקיינוס השקט. משימת הפיקוד היא היערכות להגנה על יפן ומילוי משימות נוספות בהוראת פיקוד האוקיינוס השקט.

מפקד הפיקוד הוא קצין בדרגת לוטננט גנרל המשמש גם מפקד חיל האוויר החמישי של ארצות הברית. מפקדת הפיקוד ממוקמת בבסיס חיל האוויר יוקוטה, כ-28 מיל צפונית-מערבית לטוקיו.

היסטוריה
--------

הפיקוד הוקם ב-1 ביולי 1957 ומפקדתו התמקמה בבסיס האוויר פוצ'ו במטרופולין טוקיו. משימת הפיקוד הוסדרה בעקבות הסכם שיתוף הפעולה הביטחוני בין ארצות הברית ליפן שנחתם ב-19 בינואר 1960, וההסכם הסדרת מעמד הכוחות האמריקאיים ביפן שנחתם באותו ביום, בהתאם להסכמים אלו נקבע כי באחריות מפקד הפיקוד לתכנן תוכניות להגנה על יפן ובשעת הצורך יפעיל את הכוחות האמריקאיים למימוש תוכניות אלו. 

במהלך שנות השישים והשבעים הועברו בסיסים רבים של הכוחות האמריקאיים ליפן, כמו כן התמודדה ארצות הברית עם מחאה בקרב חלקים מהציבור היפני על המשך נוכחותה הצבאית במדינה. 

ב-1972 בוצעו שינויים בהסכם עם יפן, כולל החזרת השליטה באוקינאווה ליפן. שינויים אלו הביאו להגדלת אזור האחריות של הפיקוד. ב-1974 עבר מטה הפיקוד למשכנו הנוכחי בבסיס חיל האוויר יוקוטה.

ארגון ויחידות
-------------

בפיקוד משרתים כ-52,000 חיילים, 8,000 אזרחים המועסקים על ידי מחלקת ההגנה של ארצות הברית וכן 25,000 עובדים יפנים. הכוחות פרוסים ב-85 מתקנים ברחבי יפן. 

יחידות הפיקוד המרכזיות:

* צבא ארצות הברית - מפקדת כוחות צבא ארצות הברית ביפן ושלוחת הקורפוס הראשון
* חיל האוויר של ארצות הברית - חיל האוויר החמישי של ארצות הברית
* צי ארצות הברית - מפקדת כוחות הצי ביפן ויחידות מהצי השביעי של ארצות הברית
* חיל הנחתים של ארצות הברית - כוח המשלוח השלישי של חיל הנחתים ויחידת המתקנים של חיל הנחתים באזור האוקיינוס השקט

קישורים חיצוניים
----------------

ויקישיתוף מדיה וקבצים בנושא **פיקוד כוחות ארצות הברית ביפן** בוויקישיתוף
* 

* אתר האינטרנט הרשמי של פיקוד כוחות ארצות הברית ביפן (באנגלית)
* פיקוד כוחות ארצות הברית ביפן, ברשת החברתית פייסבוק

* פיקוד כוחות ארצות הברית ביפן, ברשת החברתית אקס (טוויטר)

* פיקוד כוחות ארצות הברית ביפן, סרטונים בערוץ היוטיוב
* אתר כוחות ארצות הברית ביפן

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2001016900
* VIAF: 129193817
* WorldCat: lccn-n2001016900

 |
**אלברט-אמבויו סאמבי לוקונגה** (בצרפתית: **Albert-Mboyo Sambi Lokonga**; נולד ב-22 באוקטובר 1999 בבריסל שבבלגיה) הוא כדורגלן בלגי, המשחק בעמדת הקשר בארסנל מהפרמייר ליג ובנבחרת בלגיה.

קריירת מועדונים
---------------

### אנדרלכט

סאמבי גדל במחלקת הנוער של אנדרלכט מליגת העל הבלגית. ב-22 בדצמבר 2017 ערך את הופעת הבכורה שלו במועדון, בניצחון 0–1 על אופן במסגרת המחזור ה-20 בליגה לעונת 2017/2018. ב-27 בספטמבר 2020 הבקיע סאמבי את שער הבכורה שלו במועדון, שער בתיקו 1-1 נגד אופן במסגרת המחזור השביעי בליגה לעונת 2020/2021. בסך הכל ערך סאמבי 69 הופעות ליגה והבקיע שלושה שערים עבור המועדון בארבע עונות.

### ארסנל

ב-19 ביולי 2021 חתם סאמבי בארסנל מהפרמייר ליג. ב-13 באוגוסט הוא ערך את הופעת הבכורה שלו בהפסד 0–2 לברנטפורד.

### קריסטל פאלאס

ב-31 בינואר 2023, קבוצת קריסטל פאלאס וליגת פרמייר ליג, הודיעה על החתמתו של לוקונגה לעבור לטווח קצר לקריסטל פאלאס עד סוף עונת 2022-23. הוא ערך את הופעת הבכורה שלו במועדון ב-4 בפברואר, ושימש כמחליפו של וויל יוז (אנ') במשחק נגד מנצ'סטר יונייטד שהסתיים בהפסד חוץ של 2-1.

### לוטון טאון

ב-1 בספטמבר 2023 הושאל ללוטון טאון לעונה אחת. ב-16 בספטמבר ערך את הופעתו הבכורה בהפסד 1-0 לפולהאם.

קריירה בינלאומית
----------------

ב-2 בספטמבר 2021 ערך סאמבי את הופעת הבכורה שלו בנבחרת בלגיה, בניצחון 2–5 על נבחרת אסטוניה במסגרת מוקדמות מונדיאל 2022.

תארים
-----

**ארסנל**

* מגן הקהילה: 2023

קישורים חיצוניים
----------------

ויקישיתוף מדיה וקבצים בנושא **אלברט סאמבי לוקונגה** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Welcome Sambi! Lokonga joins Arsenal באתר הרשמי של ארסנל, 19 ביולי 2021 (באנגלית)
2. ↑  Albert Sambi Lokonga joins Palace on loan - News, Crystal Palace F.C. ‏2023-01-31 (באנגלית בריטית)
3. ↑  "Ten-man Man Utd hold on to beat Crystal Palace". *BBC Sport* (באנגלית בריטית). נבדק ב-2023-11-18.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אלברט סאמבי לוקונגה"**.
**אלעד גבאי** (נולד ב-15 בנובמבר 1985) הוא כדורגלן עבר ישראלי ששיחק בעמדת המגן הימני.

קריירת מועדונים
---------------

גבאי נולד בראשון לציון. החל את הקריירה שלו בקבוצת הילדים של בני יהודה תל אביב בגיל שש כקיצוני ימני, שם התגלה כישרונו. בגיל 19 אמור היה לעלות לבוגרים של בני יהודה, אך מאמן בני יהודה דאז, ניצן שירזי, החליט להשאיל אותו לשנה ומחצה להפועל מרמורק מהליגה הארצית. במרמורק הציג יכולת גבוהה עם 10 בישולים ו-15 שערים. בתום תקופת ההשאלה שוחרר מבני יהודה וחתם, בקיץ 2006, בהפועל בני לוד לארבע שנים. בלוד עבר לשחק בעמדת המגן הימני וצבר 157 הופעות.

ב-2010 הסתיים חוזהו בלוד וגבאי עבר לעירוני קריית שמונה לשנתיים על תקן מגן מחליף לברק בכר. בתחילת העונה נפצע בכר, ולכן קיבל גבאי מקום בהרכב של רן בן שמעון. עד מהרה הפך לשחקן חשוב במערך של הקבוצה, שסיימה את העונה במקום החמישי ואף זכתה בגביע הטוטו.

בעונתו השנייה בקריית שמונה סייע לה לזכות בפעם השנייה ברציפות בגביע הטוטו, ובתום העונה זכה עם הקבוצה באליפות הראשונה בתולדותיה.

בעונת 2012/2013 העפיל עם קבוצתו לגמר גביע המדינה הראשון בתולדות המועדון. הוא פתח בהרכב במשחק הגמר, אך קבוצתו נכנעה להפועל רמת גן בדו-קרב בעיטות עונשין.

ב-11 ביוני 2013 חתם בקבוצת מכבי חיפה לארבע עונות. ב-25 ביולי 2013 ערך את הופעת הבכורה שלו בקבוצה, בניצחון 0–8 על חזר לנצ'ראן במסגרת מוקדמות הליגה האירופית. בעונתו הראשונה בקבוצה נאבק על מקומו בהרכב עם אייל משומר, ושותף ב-14 משחקי ליגה. בעונת 2014/2015 שותף ב-13 משחקי ליגה. ב-21 ביולי 2015 שוחרר ממכבי חיפה.

ב-6 בספטמבר 2015 חתם לעונה אחת עם אופציה לעונה נוספת בבית"ר ירושלים. ב-27 בספטמבר 2015, ערך גבאי הופעת בכורה במדי בית"ר ירושלים בניצחון 3-1 על הפועל כפר סבא. ב-22 בנובמבר 2015 כבש את שער הניצחון של בית"ר בניצחון 0–1 על הפועל עכו בדקה האחרונה של המשחק. גבאי אף נבחר לכדורגלן החודש בליגת העל בחודש זה.

ב-1 ביולי 2016 חתם בהפועל רעננה.

ב-3 ביוני 2017 חתם על חוזה בהפועל אשקלון.

ב-12 בספטמבר 2018 חתם על חוזה בהפועל פתח תקווה, אך בינואר שוחרר מהקבוצה.

ב-24 ביוני 2019 חתם במכבי יבנה.

נבחרת ישראל
-----------

יכולתו הטובה של גבאי הובילה לזימון בכורה לנבחרת ישראל הבוגרת, על ידי המאמן הלאומי אלי גוטמן. את הופעת הבכורה שלו בנבחרת ערך גבאי ב-29 בפברואר 2012, במשחק ידידות מול אוקראינה.

בשנים 2012–2013 ערך שש הופעות במדי הנבחרת הלאומית.

תארים
-----

עירוני קריית שמונה
* אליפות (1): 2011/2012
* גביע הטוטו (2): 2010/11, 2011/12

קישורים חיצוניים
----------------

ויקישיתוף מדיה וקבצים בנושא **אלעד גבאי** בוויקישיתוף
* אלעד גבאי, ברשת החברתית אינסטגרם
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  שלום אלבז, ‏ממרמורק לליגת העל: אלעד גבאי כבר לא אנונימי, באתר ONE‏, 2 בינואר 2012
2. ↑  חוזר ללאומית אחרי שמונה שנים: אלעד גבאי חתם בהפועל פתח תקוה, באתר וואלה!‏, 12 בספטמבר 2018
3. ↑  שלומי והבה, אלעד גבאי חתם במכבי יבנה, באתר דאבל פס, 24 ביוני 2019
4. ↑  אלעד גבאי - נתוני השחקן בנבחרת, באתר ההתאחדות לכדורגל בישראל
**מחוז הנגדונג** הוא מחוז הממוקם במחוז הונאן, סין. הוא הוקם מהחלק המזרחי של מחוז הנגשאן בשנת 1966 ונקרא על שם *מזרח הר הנג*. שטחו של המחוז הוא 1,926.78 קילומטרים רבועים (743.93 מילים רבועים) עם אוכלוסייה של 746,300 (נכון לשנת 2015). למחוז הנגדונג יש שתי ערים ו-15 עיירות בשטח השיפוט שלה, מקום מושבו הוא מישוי טאון (洣水镇</link>).

גאוגרפיה
--------

מחוז הנגדונג ממוקם בדרום מחוז הונאן, בין אגן הנגיאנג לאגן יאנקי באמצע נהר שיאנג. המחוז גובל במחוז יו במזרח, במחוזות אנרן והנגן בדרום, במחוזות הנגשאן והנגנן במערב, ובמחוזות שיאנגטאן וז'וג'ואו בצפון.

הנגדונג נקרא על שם המיקום של המחוז, מכיוון שהוא ממוקם במזרח הר הנג. המחוז משתרע על שטח של 1,926.78 קילומטרים רבועים (743.93 מילים רבועים), המרחק הארוך ביותר הוא 72.9 קילומטרים (45.3 מיל) מצפון לדרום ו-53.6 קילומטרים (33.3 מיל) ממערב למזרח.

חלוקה
-----

15 ערים
* Bailian (白莲镇)
* Caoshi (草市镇)
* Dapu (大浦镇)
* Ganxi (甘溪镇)
* Gaohu (高湖镇)
* Mishui (洣水镇)
* Pengyuan (蓬源镇)
* Rongheng (荣桓镇)
* Sanzhang (三樟镇)
* Shiwan (石湾镇)
* Wuji (吴集镇)
* Xialiu (霞流镇)
* Xintang (新塘镇)
* Yanglin (杨林镇)
* Yangqiao (杨桥镇)

2 עיירות
* Nanwan (南湾乡)
* Shitan (石滩乡)

קישורים חיצוניים
----------------

* 

ויקישיתוף מדיה וקבצים בנושא **נפת הנגדונג** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
* אתר רשמי (סינית / 中文)

הערות שוליים
------------

1. ↑  the divisions and population in 2015, According to the *Official Reply of Hunan Provincial Civil Affairs Department on Approving Township-level Division Adjustment Programmes of Hengdong County* (on November 18, 2015) / *湖南省民政厅关于同意衡东县乡镇区划调整方案的批复* （湘民行发〔2015〕32号）, see **rednet.cn** (2015-12-04) (אורכב 12.06.2018 בארכיון Wayback Machine)
**אמת או חובה** (באנגלית: **Truth or Dare**) הוא סרט טלוויזיה אמריקאי בסגנון אימה ועל-טבעי אשר נכתב על ידי תומי האסון ואיתן לורנס וביים ניק סיימון. בסרט מככבים קייסי סקרבו, היידן סזטו, בריטני סרפי, מייסון דיי, הארווי גילן, לוק ביינס, ריקרדו הויוס, אלכסיקס למיר, כריסטינה מסטרסון, והת'ר לאנגנקאמפ. העלילה מתמקדת בקבוצה של שמונה סטודנטים במכללה ששוכרים בית שרדוף רוח נקמנית שאיבדה את חייה במשחק של אמת או חובה מספר שנים קודם לכן. הקבוצה מחליטה לשחק במשחק ונאלצת לבצע או לעמוד בתוצאות קטלניות. הסרט הוקרן לראשונה ב-Syfy ב-8 באוקטובר 2017. הוא זכה לביקורות שליליות מצד המבקרים.

תקציר
-----

לקראת ליל כל הקדושים קבוצה של שמונה חברים בקולג' שוכרת בית שנרדף כביכול על ידי רוח נקמנית שהפסידה במשחק קטלני של אמת או חובה לפני מספר שנים. כשהקבוצה מחליטה לשחק את המשחק, הם נאלצים לענות בכנות על כל אמת משפילה ולפעול על פי כל חובה וכל שהמשחק ממביך הם מתבקשים לעשות מעשים אלימים לעצמם וזה לזה או להסתכן במוות על ידי הרוח.

הפקה
----

קייסי סירבו לוהקה לתפקיד אלכס לאחר מספר אודישנים. היא תיארה את הדמות כ"חכמה, מהירה ומונעת סכנה". הת'ר לאנגנקאמפ נבחרה לבצע את תפקיד המשנה - דונה. לפניי הצילומים היא נאלצה לכסות את פניה בגבס על מנת להעמיד פנים כאילו היא סובלת מעיוות ובנוסף היא וכותבי הסרט החליטו כי דמותה בסרט תהיה חובבת פאזלים אותם היא עושה על מנת להתמודד עם הבדידות שלה שנגמרה לה בעקבות העיוות בפנים.

קישורים חיצוניים
----------------

* "אמת או חובה", במסד הנתונים הקולנועיים IMDb (באנגלית)
* "אמת או חובה", במסד הנתונים הקולנועיים KinoPoisk (ברוסית)

הערות שוליים
------------

1. ↑  *Truth or Dare*, 2017-10-08, נבדק ב-2020-10-19
**ג'ייקוב ג'ק פוסטר** (באנגלית: **Jacob Jack Foster**; נולד ב-6 בספטמבר 2000) הוא שחיין אמריקאי, אלוף עולם (דוחה 2024) במשחה שליחים 4x100 מטר מעורב משולב ואלוף המשחקים הפאן-אמריקאיים (סנטיאגו 2023) במשחה ל-100 מטר חזה ול-200 מטר חזה.

ביוגרפיה
--------

פוסטר מתאמן באוניברסיטת טקסס באוסטין בהדרכתו של אדי ריס. אחיו הצעיר, קרסון פוסטר, סגן אלוף העולם בשחייה. 

### 2019

באליפות ארצות הברית שנערכה בסטנפורד, קליפורניה בתחילת אוגוסט 2019 הוא זכה במדליית ארד במשחה ל-200 מטר מעורב אישי בתוצאה של 1:59.15 דקות, אחרי ריאן לוכטה (1:57.76 דקות) ושיין קאסאס (1:58.83 דקות).

### 2022

#### מדליית זהב באליפות עולם (בריכת 25 מטר)

באליפות העולם (בריכת 25 מטר) שנערכה במלבורן, אוסטרליה בדצמבר אותה שנה הוא זכה במדליות זהב במשחה שליחים 4x200 מטר חופשי, לאחר ששחה בשלב המוקדמות. נוסף לכך, הוא סיים במקום שישי במשחה ל-400 מטר מעורב אישי בשיא איש חדש של 4:02.51 דקות.

### 2023

#### מדליית ארד באליפות ארצות הברית

באליפות ארצות הברית שנערכה באינדיאנפוליס, אינדיאנה בסוף יוני 2023 הוא זכה במדליית ארד במשחה ל-200 מטר חזה בתוצאה של 2:09.10 דקות, אחרי מאט פלון (2:07.71 דקות) וג'וש מת'ני (2:08.32 דקות).

#### אלוף המשחקים הפאן-אמריקאיים

במשחקים הפאן-אמריקאיים שנערכו בסנטיאגו, צ'ילה בסוף אוקטובר אותה שנה הוא זכה ב-4 מדליות זהב, במשחה ל-100 מטר חזה (59.99 שניות), במשחה ל-200 מטר חזה (2:10.71 דקות), במשחה שליחם 4x100 מטר מעורב ובמשחה שליחם 4x100 מטר מעורב משולב.

### 2024

#### מדליית זהב באליפות עולם

באליפות העולם שנערכה בדוחה, קטר בפברואר הוא זכה במדליית זהב במשחה שליחים 4x100 מטר מעורב משולב לאחר ששחה בשלב המוקדמות. נוסף לכך, הוא סיים במקום רביעי במשחה ל-200 מטר חזה בתוצאה של 2:09.31 דקות, בשלב חצי גמר הוא קבע שיא אישי חדש של 2:08.78 דקות ועלה למשחה הגמר מהמקום הראשון ובמקום תשיעי במשחה ל-100 מטר חזה בשיא אישי חדש של 59.48 שניות.

שיאים אישיים
------------

### בריכה אולימפית

* 100 מטר חזה: 59.48 שניות (2024)
* 200 מטר חזה: 2:08.78 דקות (2024)
* 200 מטר מעורב אישי: 1:58.64 דקות (2022)
* 400 מטר מעורב אישי: 4:13.74 דקות (2021)

### בריכת 25 מטר

* 400 מטר מעורב אישי: 4:02.51 דקות (2022)

ראו גם
------

| עיינו גם בפורטל: |
| --- |
|  | **פורטל שחייה** |

קישורים חיצוניים
----------------

* ג'ק פוסטר, באתר Swimrankings
**אשת דרך עגל הביזון** (בשפת השאיין "Muts i mi u na", באנגלית: Buffalo Calf Road Woman) או **אישה אמיצה** הייתה אישה אינדיאנית בת שבט השאיין שהצילה את אחיה, צ'יף צבאי, שנפצע בקרב רוסבד ב-1876. מעשה ההצלה שלה עזר לאסוף את הלוחמים האינדיאנים מחדש לאחר שהתפזרו ולנצח את האמריקנים בקרב. מאוחר יותר באותה שנה היא נלחמה לצד בעלה בקרב ליטל ביגהורן. ב-2005 מספרי סיפורים משבט השאיין שברו שתיקה בת יותר ממאה שנה לגבי הקרב וייחסו ל"אשת דרך עגל הביזון" את המכה שהפילה את ג'ורג' קסטר מסוסו לפני מותו. 

בקרב רוסבד, התאחדו שבטי השאיין והסו תחת מנהיגותו של הצ'יף סוס משוגע. הם היו בנסיגה מפני האמריקנים והשאירו את אחיה של "אשת דרך עגל הביזון" פצוע בשדה הקרב. לפתע היא רכבה אל שדה הקרב במהירות, הרימה את אחיה הפצוע ונשאה אותו למקום בטוח. מעשה הגבורה שלה גרם ללוחמים האינדיאנים להתאסף מחדש ולנצח את גנרל ג'ורג' קרוק האמריקני. לכבודה קראו בשבט השאיין לקרב רוסבד, 'הקרב שבו הנערה הצילה את אחיה'.

מתועדת גם השתתפותה בקרב ליטל ביגהורן שם נלחמה לצד בעלה "זאב ערבות שחור".

"אשת דרך עגל הביזון" מתה בשנת 1878 ממחלת המלריה.

הערות שוליים
------------

1. ↑  famous cheyenne indians index
2. ↑  אשת דרך עגל הביזון באתר www.wordpress.com.

|  |  |
| --- | --- |
| בקרת זהויות עריכת הנתון בוויקינתונים | 
* SNAC: w6gv6dx4

 |
הרב **שלמה חנניה** (נולד בי"ט באב תשט"ז). הוא גאב"ד מוסדות עליית חנניה, הכוללת רשת כוללים, ישיבה גדולה, בתי כנסת, ובתי הוראה, בשכונות סנהדריה, רמת שלמה, ורמות בירושלים. מחבר הספר "שיח מרן", ביאורים על ספר בית יוסף.

ביוגרפיה
--------

שלמה חנניה נולד למזל ולרב יעקב חנניה, מראשי קהילת יוצאי סלוניקי בתל אביב. למד בישיבה קטנה הרמב"ם בתל אביב ואחר כך למד בישיבת מיר ירושלים. רבותיו היו הרב חיים שמואלביץ הרב נחום פרצוביץ, ודודו הגדול חכם בן ציון אבא שאול.

בגיל 29 בשנת תשמ"ו, ייסד את רשת הכוללים "עליית בית חנניה".

בשנת תשנ"ב ייסד את הקהילה הראשונה "בני התורה" הספרדים בירושלים, ביה"כ וקהילת "עליית בית חנניה" ברחוב אהלי יוסף ובשנת תש"ס חנך את בית המדרש "שערי נסים" בשכונת סנהדריה. 

עם הרבנים שמסרו שיעורים בכולל נמנים הרב ברוך שמואל דויטש שמסר בכולל שיעור בדף היומי במשך 18 שנים, הרב משה שפירא שמסר את שיעורו הקבוע בתורת הסוד במשך 12 שנים, הרב אברהם גנחובסקי אשר מסר בו שיעור שבועי במשך כעשור, בשנת תש"ע ייסד את תנועת 'מח ולב' תנועת המוסר בישיבות ובכוללים על שם הרב חיים שמואלביץ.

בשנת תשמ"ב היה שותף בהקמת ההנהגה הרוחנית של תנועת ש"ס בירושלים יחד עם חמיו הרב שבתי אטון ולימים היה שותף ביסוד ההנהגה של תנועת ש"ס הארצית, ואף קבע את הגדרת שמה של ההנהגה הרוחנית "מועצת חכמי התורה". בתחילת שנת תשמ"ג בהתייעצות מתמדת עם הרב שך הוחלט להקים עמותה, ונתבקש לעמוד בראש עמותת ש"ס. כמו כן כיהן בתפקיד מזכיר מועצת חכמי התורה כממלא מקומו של הרב משה מאיה.

ספריו
-----

**שיח מרן** ביאורים על ספרו של מרן הבית יוסף.

קישורים חיצוניים
----------------

* הרב הסביר: בלי בשר - לכאוב עם החטופים, באתר (ערוץ 7)
**אחוזת האפיפיור בקסטל גנדולפו** (איטלקית **Ville pontificie di Castel Gandolfo**) היא אחוזה השוכנת בעיירה קסטל גנדולפו, 25 ק"מ דרומית-מזרחית לרומא, והמוכרת כשטח אקס-טריטוריאלי הנמצא בריבונות מדינת הוותיקן. באחוזה מספר מבנים וגנים רחבי ידיים המשתרעים על שטח כולל של 550 דונם (יותר משטח קריית הוותיקן עצמה).

היסטוריה
--------

בתי האחוזה על הגבעה מעבר לאגם אלבאנו. על גגו של הארמון נראה מצפה הכוכבים של הוותיקן (כיפה עגולה בנקודה הגבוהה היותר). משמאל לה נראית כיפת הכנסייה
חזית אחוזת האפיפיור בכיכר בקסטל גנדולפו
האפיפיור יוחנן פאולוס השני עם נשיא ארצות הברית ג'ורג' בוש בקסטל גנדולפו בשנת 2001
בתקופה הרומית נקרא המקום אלבה לונגה. היישוב הנהיג את ברית קהילות לאטיום. במהלך המאה ה-7 לפנה"ס, עם עליית כוחה של רומא כעיר החזקה בלאטיום, עברה הנהגת הברית לידיה, ואלבה לונגה הוחרבה.

העיירה קסטל גנדולפו נודעה כמקום בו נהגו אפיפיורים רבים לנפוש, והאפיפיור אורבנוס השמיני, שכיהן בין השנים 1623-1644, הורה על הקמת ארמון במקום. הארמון הורחב במשך השנים ושימש כמעון הקיץ של האפיפיור עד 1870, עת סופחה רומא לאיטליה, ומעמדם של כל נכסי הכס הקדוש בעיר ובסביבותיה נותר מעורפל. סוגיה זו, ומעמדו של האפיפיור בכלל, זכו לכינוי "השאלה הרומאית" (Questione Romana), והם הוסדרו עם חתימתם של שלושת ההסכמים הלטרניים ב-11 בפברואר 1929. לפי ההסכמים זכה הכס הקדוש להבטחת מעמדה של קריית הוותיקן כמדינה ריבונית, ומספר מבנים בבעלותו הנמצאים מחוץ לקריית הוותיקן הוכרו כשטחים אקס-טריטוריאליים של המדינה. בין אלה הייתה גם אחוזת האפיפיור בקסטל גנדולפו, אשר שבה לשמש כמעון הנופש של האפיפיור.

האחוזה
------

האחוזה חולשת על סביבתה מראש גבעה בגובה של 435 מטר. היא צופה מזרחה אל עבר אגם אלבאנו (Lago Albano) ומערבה אל המישור המשתרע לאורך חוף הים הטירני. במקום שוכנים ארבעה מבנים עיקריים - ארמון האפיפיור (Palazzo Pontificio), וילה דל מורו (Villa del Moro), וילה צ'יבו (Villa Cybo) ווילה ברבריני (Villa Barberini). על גג הארמון נמצא מצפה הכוכבים של הוותיקן, לאחר שהועבר אליו על ידי האפיפיור פיוס האחד עשר, ובכיכר שבחזיתו ניצבים כנסיית תומאס הקדוש מווילנובה (Chiesa Collegiata Parrocchiale Pontificia di San Tommaso da Villanova) שהוקמה בין השנים 1658-1661 ומבנה שנמצא בשימוש הסלזיאנים. במקום שוכנים גם שני מנזרי נשים, בית ספר, תחנה קטנה לייצור חשמל, תחנת שאיבה המספקת לאחוזה מים אותם היא שואבת מהאגם, משרדים ודירות המגורים של 21 העובדים באחוזה. כל המבנים האלה ניצבים בלבם של גנים המכסים שטח של 300 דונם. 250 הדונם הנותרים של האחוזה הם חווה חקלאית פעילה, ובה מבנים חקלאיים ואורוות.

קישורים חיצוניים
----------------

ויקישיתוף מדיה וקבצים בנושא **אחוזת האפיפיור בקסטל גנדולפו** בוויקישיתוף
* אתר האינטרנט הרשמי של אחוזת האפיפיור בקסטל גנדולפו
* אודות מצפה הכוכבים של הוותיקן

הערות שוליים
------------

1. ↑  הזיהוי אינו ודאי.
2. ↑  סעיף 14 לאמנת הלטראנו.

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 241868968
* WorldCat: viaf-241868968

 |
**ארנסט רוברט גרוויץ** (**Ernst Robert Grawitz**; ‏8 ביוני 1899 – 24 באפריל 1945) היה פושע מלחמה נאצי שהיה אחראי על ביצוע ניסויים אכזריים בבני אדם כששימש ראש הצלב האדום הגרמני במהלך מלחמת העולם השנייה.

ביוגרפיה
--------

גרוויץ נולד בשרלוטנבורג שבמערב ברלין ונתמנה כרופא הראשי באס אס, ב-1936 נתמנה לראש שירותי הבריאות של האס אס והועלה לדרגת אוברגרופנפיהרר; באותה העת נתמנה גם לראש הצלב האדום הגרמני. 

אשתו, אילזה, הייתה בתו של אוברגרופנפיהרר וגנרל הוואפן אס אס זיגפריד טאוברט. 

גרוויץ צבר ניסיון בהשמדת בני אדם בהיותו חלק מהקבוצה שעסקה בתוכנית T 4 (אותנסיה) באותה תקופה עסק גם בניסויים בלהט"ב. 

ב-1941 לאחר שהתקבלה ההחלטה על הפתרון הסופי, גרוויץ הוא שיעץ להיינריך הימלר על השימוש בתאי הגזים, בעקבות הניסיון שנצבר בתוכנית T4 - אותנסיה. 

בתוקף תפקידו כרופא ראשי של ה SS, אישר גרוויץ באופן פרטני את כל הניסויים שנערכו באסירים במחנות הריכוז, והיה בעל התפקיד והרופא הבכיר ביותר שאחראי על ביצועם.

גרוויץ היה מעורב כמעט בכל הניסויים, בהם: עיקור נשים, ניסויי מילוט (בדיקת יכולת ההישרדות אצל אנשים בתנאי סביבה קשים, ניסויים שכללו הקפאת שבויי מלחמה ואסירי מחנות ריכוז במי קרח), ניסויי ריפוי (שכללו פגיעה מכוונת באנשים בגורמי מחלות, זיהומים, פצעי לוחמה כימית ועוד), בניגוד גמור ומוחלט לכללי האתיקה הרפואית.

במקביל גרוויץ היה גם ראש ארגון הצלב האדום הגרמני ובמסגרת זו אפשר שימוש בציוד השייך לצלב האדום להשמדת בני אדם ובכלל זה הבאת גז הציקלון B למחנות ההשמדה באמבולנסי הצלב האדום.

לקראת סוף מלחמת העולם השנייה באירופה, גרוויץ עבד כרופא בפיהררבונקר, משכנו של אדולף היטלר. כאשר שמע גרוויץ שנאצים בכירים עוזבים את ברלין כדי לברוח מהצבא האדום ההולך וקרב, גרוויץ ביקש מהיטלר אישור לעזוב את הפיהררבונקר, והיטלר סירב לבקשה.

ב-1945 עם התקרבות הסובייטים, התפוצץ רימון בביתו של גרוויץ בבבלסברג והרג אותו, את אשתו ואת ילדיו. נראה שמדובר היה במעשה התאבדות. 
אירוע זה הוצג בשנת 2004 בסרט ההיסטורי "הנפילה".

דרכונו הדיפלומטי של ארנסט רוברט גרביץ כנציג גרמניה לוועידת הצלב האדום שנערכה בלונדון ב-1938.

קישורים חיצוניים
----------------

ויקישיתוף מדיה וקבצים בנושא **ארנסט רוברט גרוויץ** בוויקישיתוף
* ארנסט רוברט גרוויץ בתוך האנציקלופדיה של השואה, באתר יד ושם

הערות שוליים
------------

1. ↑  גרויץ, ארנסט רוברט (1899-1945), באתר יד ושם
2. ↑  ניסויים רפואיים של הנאצים, באתר דעת
3. ↑  מירב גזיאל ורוויטל האן, ניסויים רפואיים של הנאצים עמ' 11, באתר המכון ללימודי השואה ע"ש חדווה אייבשיץ ז"ל

|  |  |
| --- | --- |
| בקרת זהויות עריכת הנתון בוויקינתונים | 
* GND: 124321321
* ISNI: 0000 0000 5886 9666
* LCCN: no2009055842
* NLP: a0000002306910
* SNAC: w63g3d2k
* VIAF: 301660595
* WorldCat: lccn-no2009055842

 |
**איי הסערה** הוא עולם מערכה עברי מקורי, מאת דניאל רוזנברג בהוצאת הפונדק הוצאה לאור המיועד לשימוש עם המשחק מבוכים ודרקונים. מדובר בעולם דמיוני, המשמש כרקע למשחק תפקידים. ספר העולם יצא לאור ב- 2004.  

ניתן לסווג את עולם המערכה כעולם פנטזיה קסום המזכיר עולמות אחרים המשמשים למבוכים ודרקונים, אך נחשב ריאליסטי יותר בהשוואה לרומח הדרקון. סיפור הרקע של העולם הוא שהוא עבר אירוע בשם *הקריעה* שהגיע בתום מלחמת התוהו - זוג אירועים שהפרו את הסדר בעולם, והפכו אותו למסוכן במיוחד - מה שהופך אותו למשחק מעניין. עקרונות הבסיס של העולם הם:

* עת של גיבורים.
* מפלצות אורבות בצללים.
* עולם מלא בפלאים.
* מזימות אפלות ותככים.

ספרים שיצאו לאור
----------------

לאיי הסערה יצאו עד היום חמישה ספרי משחק שהם:

* איי הסערה, הרשומון - סקירה גאוגרפית של עולם המערכה, הכוללת מידע אודות המדינות, הערים והאלים.  
הספר יצא לאור במקור בשנת 2004, ועבר הדפסה שנייה שהרחיבה את התוכן בשנת 2012.

* מגילות העוצמה - הרפתקה מוכנה שמרחיבה גם על פריהולד - אחת מהערים בעולם המערכה. מהדורה חדשה של ההרפתקה יצאה לאור באפריל 2015, תואמת למשחק התפקידים פאת'פיינדר. ההרפתקה מיועדת לדרגות 2–3.
* מתוך האפלה - אוגדן מפלצות מקורי בעברית, שמכיל קרוב ל-120 מפלצות חדשות. הספר גם כולל פרק בונוס ובו שבעה ארגונים מרושעים.
* אלופי האור - הרפתקה שנייה לאיי הסערה, שמיועדת לשימוש עם פאת'פיינדר, ובה הגיבורים מצילים את העיר פריהולד מאיום שטני. ההרפתקה מיועדת לדרגות 4–5, וניתן לשחק בה כהמשך למגילות העוצמה.
* גיבורי הסערה - ספר הרחבה לשחקנים, המכיל מקצועות חדשים, גזעים, חפצי קסם ועוד, לשימוש עם השיטה פאת'פיינדר.

כל הספרים עומדים בפני עצמם וניתנים לשימוש גם בעולמות מערכה אחרים.

צוות הסערה
----------

צוות הסערה הוא פרויקט משחק תפקידים בכנסים, שמתפקד החל משנת 2009. מדובר בפרויקט שדומה למיזם ה RPGA או Pathfinder Society בחו"ל, שבו שחקנים בונים דמויות ומשחקים עמם מכנס לכנס, או בחנויות השונות ברחבי הארץ. צוות הסערה מורכב ממנחים ומכותבים מתנדבים, שמריצים הרפתקאות מתוך מאגר מוגדר - כאשר השחקנים יכולים לעלות בדרגות בין ההרפתקאות.   

צוות הסערה מתבסס על מבוכים ודרקונים מהדורה חמישית, כאשר יש שלושה אירועים מרכזיים בשנה בהם הוא מתקיים - כנס ביגור בפסח, כנס דרקוניקון בקיץ, וכנס אייקון בסוכות. אלו הם שלושת אירועי משחקי התפקידים המובילים בישראל.

קישורים חיצוניים
----------------

* האתר הרשמי של הפונדק הוצאה לאור.
* סקירה לעולם המערכה איי הסערה

הערות שוליים
------------

1. ↑  אודות איי הסערה, הפונדק הוצאה לאור
גבולותיה של ממלכת נומידיה הקדומה ושכנותיה
**נומידיה** היתה ארץ הנומידים הברברים וממלכה עתיקה באפריקה הצפונית שהפכה ברבות השנים לפרובינקיה רומית ששכנה בין לוב, תוניסיה, מרוקו ואלג'יריה המודרניות.

היסטוריה
--------

לאחר תבוסת קרתחדשת, הריסתה והכרזתה כשטח מקולל בשנת 143 לפנה"ס (במהלך המלחמה הפונית השלישית) נותרה נומידיה הממלכה החשובה ביותר בצפון אפריקה. עליה שלט יוגורתה, המלך הברברי הפופולרי ונכדו של מסיניסה, מלכה הראשון של הממלכה. לצידו של יוגורתה שלט על החלק המזרחי והעני יותר של הממלכה אחיו החורג ובן דודו אדהרבעל.

ב-112 לפנה"ס, תוך כדי התעלמות מפורשת מההחלטה הרומית לחלק את הממלכה לשניים, תקף יוגורתה את אחיו החורג. במהלך הלחימה הרגו כוחותיו של יוגורתה סוחרים איטלקיים ועוררו את זעם רומי. אמנם שוחד ששלח יוגורתה לרומים צינן מעט את הרוחות וגרם לכך שיקבל הסכם שלום במקום התקפה רומית, אך כאשר זומן לרומא כדי להסביר את תנאי ההסכם, התפתה המלך הברברי לרצוח יריב פוליטי, ואיבד את כל תמיכתו מרומא. בכך פרצה המלחמה שתהיה ידועה בשם מלחמת יוגורתה.

לאחר תבוסת נומידיה במלחמה עם תפיסתו של יוגורתה (106 לפנה"ס לערך) בשבי, ניתן מערבה של הממלכה לבוככוס מלך מאוריטניה וסופח לממלכתו, בעוד שאר שטחה של נומידיה הושאר תחת שלטון נסיכים נומידיים מקומיים. מעמדה של הממלכה השתנה כאשר פרצה מלחמת האזרחים בין קיסר לפומפיוס, וכך, ב-46 לפנה"ס, השתנה שמה לפרובינקיית "אפריקה נובה". ב-30 לפנה"ס הומלך לשלטון הממלכה יובה השני, בעלה של קלאופטרה סלנה (בתם של מרקוס אנטוניוס וקלאופטרה) ובנו של מלכה הקודם של נומידיה, יובה הראשון. המלך הצעיר לא הצליח להשתלט על הממלכה וב-25 לפנה"ס, זמן קצר בלבד לאחר הכתרתו, נשלח למאוריטניה והוכתר כמלך שם.

רק בשנת 193 לספירה, תחת הקיסר ספטימיוס סוורוס, הופרדה הממלכה מהפרובינקיה הרומית ונשלטה על ידי פרומגיסטראט אימפריאלי. לאחר עליית דיוקלטיאנוס לשלטון היא אף הפכה לאחת משבע הפרובינקיות של בישופות אפריקה ושמה שונה ל"נומידיה קירטנסיס". הממלכה החדשה-ישנה עברה תהליך רומניזציה נרחב ועריה הורחבו. בשנת 428 פלשו אליה הוונדלים והממלכה החלה לרדת מגדולתה, במקביל לתהליך מדבור טבעי שעברה.

ראו גם
------

* נומידים
* מאוריטניה העתיקה

קישורים חיצוניים
----------------

ויקישיתוף מדיה וקבצים בנושא **נומידיה** בוויקישיתוף
* נומידיה, באתר אנציקלופדיה בריטניקה (באנגלית)

| הפרובינקיות של האימפריה הרומית בשיאה |
| --- |
| 

|  |  |
| --- | --- |
| אוסרואנה • אכאיה • אלפס מרטימה • אלפס פנינה • אלפס קוטיאה • אסיה • אפירוס • אפריקה • ארמניה תחתית • ביתיניה • בלארראה • בריטניה • גאליה אקוויטניה • גאליה בלגיקה • גאליה לוגדוננסיס • גאליה נארבוננסיס • גלטיה • גרמאניה אינפריור • גרמאניה סופריור • דלמטיה • דאקיה • היספניה בייטיקה • היספניה טארקוננסיס • יודיאה (יהודה) • כרתים וקירנאיקה • לוסיטניה • ליאקוניה • ליקיה • מאוריטניה • מואסיה • מוקדון • מסופוטמיה • מצרים • נומידיה • נוריקום • סופנה • סוריה • סוריה פיניקיה • סוריה פלשתינה • סיקיליה • סרדיניה וקורסיקה • ערביה • פאנוניה • פונטוס • פיסידיה • פמפיליה • קיליקיה • קפדוקיה • קפריסין • רייטיה • תראקיה |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557867505171
* GND: 4042811-4
* LCCN: n87130040
* SUDOC: 027401855
* VIAF: 138467229
* WorldCat: lccn-n87130040

 |
טרן אאוט
**טרן אאוט** הוא שם לפעולה המשלבת קבוצות שרירים באזור האגן והגפיים התחתונות, המחללת רוטציה כלפי חוץ של ראש עצם הירך במכתש המפרק. מידת הרוטציה תלויה, בין השאר, בנתונים מולדים של מבנה השלד והרצועות, לרבות גמישות מסוימת של פרקי הברך והקרסול, המאפשרים כ-20-30 מעלות נוספות של סיבוב. טרן אאוט היא יכולת חיונית לטכניקת הבלט הקלאסי והיא הבסיס לכל תנועת הבלט.

אופי וטווח הטרן אאוט
--------------------

טרן אאוט נמדד במעלות. טרן אאוט מושלם הוא של 180 מעלות. הזווית הנמדדת היא זו שבין כפות הרגליים כשהעקבים נוגעים זה בזה בתנוחה הראשונה. רק במקרים נדירים ניתן להגיע בניסיון ראשון לטרן אאוט מושלם. ניתן לשפר את הטרן אאוט בעזרת תרגילים, אשר מגבירים את הגמישות הגמישות במפרק הירך ומחזקים את שרירי הישבן.

רקע והשפעה
----------

בתחילת המאה ה-17, הגדירו את חוקי הבלט תוך התייחסות אסתטית רצינית. בושאמפ - מנהל האקדמיה למחול בפריז ב-1661 - ניסח מערכת כללים לאומנות הבלט וביסודה: חמש פוזיציות הרגליים. חמש הפוזיציות הן חמש צורות שונות לחלוקת משקל הגוף בין שתי הרגליים כשהעיקרון המשותף ביניהם הוא עיקרון הפתיחה- הטרן אאוט. 
חמש הפוזיציות שימשו תמריץ להגדלת זווית הפתיחה ולהרחבת טווח התנועה של הפנים התחתונות. כתוצאה מכך ניתן לייחס את התפתחות הטכניקה המתוחכמת של הבלט הקלאסי במידה רבה להתפתחות הטרן אאוט ולחלקו במעבר ההדרגתי מן הדרישות של ריקודי העם וריקודי החצר של הרנסאנס המוקדם, שהתמקדו בעיקר בתוואי הקרקע. בנוסף להשפעתו על טווח התנועות באמצעות חופש התנועה של פרק הירך, הקל הטרן אאוט גם על העברת המשקל לאחור ומצד לצד, ובכך איפשר תזוזה נוחה וזריזה יותר שהיא הכרחית להתקדמות בבלט הקלאסי. התפתחות הטכניקה והאסתטיקה של הבלט התמידה בלעודד את הגדלת זווית הטרן אאוט מ-45 מעלות, בימיו של בושאמפ, עד למימוש הפוטנציאל האנטומי המרבי שלו, כלומר 180 מעלות, בשלהי המאה ה-18. כמו כן, אלמלא התפתחותו של הטרן אאוט לא ניתן היה לממש את גולת הכותרת של עיקרון הוורטיקליות בבלט, העלייה על הבהונות.
**ההורים שלי** היא סדרת טלוויזיה ישראלית דוקומנטרית בה במאים מצלמים את מערכת היחסים של ההורים שלהם. בסדרה 4 פרקים והיא שודרה בערוץ yes דוקו.

הפרקים
------

**פרק ראשון** – "תמי ויעקב" - ציון לשבח - פסטיבל דוקאביב 2011.
ההורים של ניר חיים יחד בקיבוץ ארבעים שנה. הפרק מצולם על פני שלוש שנים כאשר תמי מטפלת ביעקב שחולה בפרקינסון מתקדם. ניר מצלם את אבא שלו במקלחת, בשירותים ובמיטה, נתמך ותלוי לגמרי באשתו, ואותה כשהיא מאבדת את מידת הרחמים, צועקת ומשתוללת מול גבר חסר אונים. ניר מסתכל עליהם ורואה גיהנום. בשיאו של הגיהנום משהו נרגע, הרגעים מתחלפים והקרבה ביניהם פיזית וחזקה. ניר מצלם רגעים של חסד. אמא שלו לא מותרת על בעלה, והיא נשארת לטפל בו. ניר מצלם אהבה.
בימוי, צילום, תחקיר ומכותבי התסריט: ניר הורוויץ.

**פרק שני** – "שנטי ומרטין" - התחרות הרשמית - פסטיבל דוקאביב 2011.
אמא של ג'ייסון עזבה את אביו אחרי 22 שנות נישואין. כשהיא עזבה את הבית ג'ייסון ואחותו ניתקו איתה קשר, כי הם הרגישו נטושים. עכשיו, שלוש שנים אחרי פירוק התא המשפחתי, ג'ייסון יוצא לראשונה לבקר את אמו, שחיה מאז בחושה באחד החופים בסיני. שנטי חושפת לראשונה בפני בנה, את הסיפור שלה ושל מרטין, אביו. היא מקריאה לו מהיומנים שכתבה לאורך השנים והתמונה הזוגית המושלמת שאחז בה נשברת ומתחלפת באמת חדשה. ג'ייסון מגלה ששנטי היא קודם כל אשה, הרבה לפני שהיא אמא. 
בימוי, צילום והקלטה: ג'ייסון דנינו-הולט.

**פרק שלישי** – "ציפורה ויעקב" - התחרות הרשמית - פסטיבל חיפה 2011. התחרות הרשמית - פסטיבל רחובות לסרטי נשים 2011.
ציפורה ויעקב, ההורים של גיתית, נשואים כבר 50 שנים. ציפורה הייתה מורה מחנכת בבית ספר יסודי, יעקב עבד בתפקיד בכיר במשרד האוצר. אנשים רגילים. גרים בבית הכרם בירושלים, שלושה ילדים, אחד עשר נכדים. במשך שנה וחצי צילמה גיתית את הוריה מתמודדים עם פחדים ותסכולים מודחקים, שמתפוצצים ברגע שהגורל טורף עבורם את הקלפים. יעקב עובר אירוע מוחי ואחרי חודשים ארוכים של שיקום חוזר הביתה בכיסא גלגלים ועם מטפל פיליפיני צמוד. ציפורה שנאלצת לקבל את השינויים שחלים בגבר שלה בבית וביחסים, מרגישה אבודה ורוצה לעזוב. צלילה עמוקה אל תוך משבר קשה בזוגיות מצולמת דרך עיניה של הבת.
בימוי וצילום: גיתית כבירי.

**פרק רביעי** – "ניצה ודיק":
אוהב נולד לפני 40 שנה בקומונה בראש פינה. קומונה של היפים אנרכיסטיים שהוקמה על ידי הוריו. פעם בשנה הוא נוסע לביקור אצל ההורים שלו שחיים באוסטרליה בבית מקסים ומבודד. ההורים של אוהב, ניצה ודיק חיים יחד תחת אותה קורת גג, אבל ישנים בחדרים ובמיטות נפרדות. אוהב מצלם שני אנשים שחיים יחד באותו חלל אבל מרגישים לגמרי לבד. התמונה המתעתעת של זוג היפים משוחררים ופתוחים שמזדקנים בכיף ומעשנים את החומר הטוב ביותר, מתחלפת ותחתיה מתגלה מערכת יחסים מלאה בכעסים על פגיעות ישנות. ניצה לא מצליחה לסלוח לדיק על עשורים של בגידות והשפלות והוא מתמודד עם החיים במחיצת אישה שהחליטה להפסיק לעשות איתו סקס לפני 15 שנה. הביקור של אוהב מטלטל את השקט התעשייתי של ניצה ודיק.
בימוי וצילום: אוהב פלנץ.

קישורים חיצוניים
----------------

* ההורים שלי, באתר yes וואלה!
* אורון שמיר, צלם את אביך ואת אמך: אובססיית התיעוד המשפחתי על המסך, באתר הארץ, 27 באוקטובר 2011
* ניב שטנדל, "תמי ויעקב": רגעים טלוויזיוניים נדירים, באתר הארץ, 27 באוקטובר 2011
* מורן שריר, "ההורים שלי": דלק דוקומנטרי, באתר הארץ, 27 באוקטובר 2011
* דינה חלוץ ההורים שלי: ג'ייסון דנינו הולט סוגר חשבון עם אמא, לאישה Xnet, ‏30 באוקטובר 2011
* סקירה והמלצות של בית אבות לתשושים ועצמאיים בישראל באתר אחד - ההורים שלי (myparents.co.il)
**שכונת המשתלה** היא אחת משכונות עבר הירקון, הממוקמת על הגבול עם רמת השרון. סמוך לכפר הירוק.

השכונה תוכננה על ידי האדריכל יעקב יער, שמשרדו תכנן גם את רוב בנייניה, ותוכניתה אושרה ב-1993. אכלוסה של השכונה החל ב-1998. השכונה הוקמה על שטח בו הייתה המשתלה העירונית ומכאן מקור שמה. בתוכנית המקורית מתחילת שנות התשעים אושרו כ-1,200 יחידות דיור, ולאחר תוכנית בניין חדשה לשכונה מספר היחידות השתנה ל-1,450. בשנת 2016 אושרה הקמתן של 136 יחידות דיור בשכונה כחלק ממיזם דירה להשכיר.

גבולותיה הם שכונות צהלה וגני צהלה מדרום, דרך משה סנה ממערב ושטחים חקלאיים של רמת השרון עליהם אמורה לקום רצועת הנופש מצפון וממזרח.

בשכונה נמצאת הנקודה הגבוהה ביותר בשטח השיפוט של העיר, בגובה של כ-70 מטרים מעל פני הים.

רחובות השכונה נקראים על שם סופרים ומלחינים ישראלים: סשה ארגוב, משה וילנסקי, לוין קיפניס, יעקב שבתאי, דוד אבידן, מקס ברוד, אלי תבין ומרדכי זעירא.

מאפייני השכונה
--------------

השכונה בנויה על גבעה בקוטר של כ-700 מטרים ובהיקף של 1,600 מטרים, אותה מקיפים הרחובות סשה ארגוב ומשה וילנסקי. בקצה המערבי של הגבעה נמצאת שדרה הסגורה לכלי רכב (רחוב דוד אבידן) אשר מקיפים אותה בנייני מגורים בני כ-7 קומות. אשר בקצה המערבי שלה נמצאים שטחי מסחר קטנים בהיקפם. ובשולי השכונה קיימים בניינים שגובהם נע בין 3 לכ-7 קומות. לצד בתים דו משפחתיים צמודי קרקע.

בקצה המזרחי של השכונה נמצא פארק גדול אשר משמש את תושבי השכונה. בנוסף לפארק הקיים בכניסה לשכונה בדרך משה סנה.

בשכונה נמצאים חמישה גני ילדים עירוניים, מעון של ויצו ובית ספר שנקרא: "המשתלה" שנפתח בספטמבר 2012 ולצידו מבנה שכולל שלושה גנים. השכונה גובלת בקאנטרי, במרכז הקהילתי ובשבט הצופים השייכים לשכונת צהלה, ולכן משמשים במידה רבה גם את תושבי השכונה. כמו כן קיים בשכונה בית דיור מוגן גדול מבית אחוזת ראשונים הנקרא "אחוזת צהלה".

קישורים חיצוניים
----------------

ויקישיתוף מדיה וקבצים בנושא **המשתלה** בוויקישיתוף
* אתר למנויים בלבד נמרוד בוסו, הברווזון המכוער של צפון ת"א מתעורר: שכונת המשתלה חושפת הזדמנויות לעליית ערך, באתר TheMarker‏, ‏14 ביוני 2013
* שכונת המשתלה מתוך מדריך השכונות של טיימאאוט.

הערות שוליים
------------

1. ↑  שטח השיפוט, לפי שכונה (2008)
2. ↑  ארכיון המשרד הכולל את תכניות פרויקט המשתלה הופקדו בארכיון המרכז לחקר המורשת הבנויה ע"ש ארנסון בטכניון.
3. ↑  מתוך מנהל התכנון, ‏3 במרץ 2016
4. ↑  גבעת קוזלובסקי בגבעתיים השייכת לעיריית תל אביב יותר גבוהה מהמשתלה.